b'\n_START_ARTICLE_\nNorjan juutalaiset\n_START_SECTION_\nHistoria\n_START_PARAGRAPH_\nVuonna 1814 k\xc3\xa4ytt\xc3\xb6\xc3\xb6n tulleessa Norjan ensimm\xc3\xa4isess\xc3\xa4 perustuslaissa juutalaisten asettuminen maahan kiellettiin. Juutalaisten asettuminen maahan sallittiin parlamentin kautta vasta vuonna 1851. Yksi muutosta ajaneista oli runoilija Henrik Wergeland. Vuoteen 1875 menness\xc3\xa4 Norjassa oli vain 34 juutalaista ja suurin osa heist\xc3\xa4 oli tullut Saksasta. Suurempi maahanmuutto alkoi vasta vuonna 1880 Ven\xc3\xa4j\xc3\xa4n keisarikunnasta, josta juutalaiset pakenivat siell\xc3\xa4 syttyneit\xc3\xa4 pogromeja. Juutalaisia tuli etenkin tuolloin Ven\xc3\xa4j\xc3\xa4\xc3\xa4n kuuluneista Liettuasta ja Puolasta. Vuoteen 1905 menness\xc3\xa4 heit\xc3\xa4 oli maassa noin 1\xc2\xa0200 ja heit\xc3\xa4 asui 64:ll\xc3\xa4 eri paikkakunnalla. Suurimmat keskittym\xc3\xa4t olivat Oslossa ja Trondheimissa._NEWLINE_Toisen maailmansodan syttyess\xc3\xa4 Norjassa oli noin 500 juutalaispakolaista, joista monet olivat matkalla Yhdysvaltoihin. Juutalaisten kokonaism\xc3\xa4\xc3\xa4r\xc3\xa4 maassa oli noin 2\xc2\xa0200. Natsi-Saksa hy\xc3\xb6kk\xc3\xa4si Norjaan huhtikuussa 1940 ja maa miehitettiin viel\xc3\xa4 saman vuoden aikana. Juutalaisten pid\xc3\xa4tykset alkoivat heti miehityksen alussa, mutta aluksi pid\xc3\xa4tysten syy oli l\xc3\xa4hinn\xc3\xa4 kommunistien tukeminen tai natsien julkinen vastustaminen. Vuoden 1941 aikana ja siit\xc3\xa4 eteenp\xc3\xa4in pid\xc3\xa4tettyj\xc3\xa4 juutalaisia alettiin l\xc3\xa4hett\xc3\xa4m\xc3\xa4\xc3\xa4n keskitysleireille. Marraskuussa 1942 poliisi pid\xc3\xa4tti 532 juutalaista maan suurimmassa poliisioperaatiossa siihen menness\xc3\xa4. Pid\xc3\xa4tetyt l\xc3\xa4hetettiin Stettiniin ja sit\xc3\xa4 kautta Auschwitzin keskitysleirille. Kaiken kaikkiaan Norjan juutalaisista 766 surmattiin saksalaismiehityksen aikana. Suurin osa selvinneist\xc3\xa4 oli paennut Ruotsin puolelle, josta he palasivat sodan loputtua._NEWLINE_Suhteellisen lyhyest\xc3\xa4 historiastaan maassa huolimatta juutalaiset ovat sopeutuneet Norjan yhteiskuntaan. Tunnettuja Norjan juutalaisia ovat esimerkiksi parlamentin puhemiehen\xc3\xa4 toiminut Jo Benkow, pianisti Robert Levin, korkeimman oikeuden tuomari Charles Philipson ja sosiaalil\xc3\xa4\xc3\xa4ketieteen professori Berthold Gr\xc3\xbcnfeld.\n_START_SECTION_\nKulttuuri\n_START_PARAGRAPH_\nNorjassa toimii nykyisin kaksi synagogaa, yksi Oslossa ja yksi Trondheimissa. Oslon rabbi toimii my\xc3\xb6s Trondheimin rabbina. Molemmat synagogista ovat ortodoksijuutalaisia, eli niiss\xc3\xa4 on esimerkiksi erilliset tilat naisille. Oslon synagogan vieress\xc3\xa4 toimii juutalaisten yhteis\xc3\xb6talo, josta voi ostaa esimerkiksi pakastettua ko\xc5\xa1er-lihaa. El\xc3\xa4inten rituaaliteurastus on Norjassa laitonta.'